Document ID: 32014R0923

Title and Content:
ΚΑΝΟΝΙΣΜΌΣ (ΕΕ) αριθ. 923/2014 ΤΗΣ ΕΠΙΤΡΟΠΉΣ της 25ης Αυγούστου 2014 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση λακών αργιλίου που παρασκευάζονται από ριβοφλαβίνες (E 101) και κοχενίλη, καρμινικό οξύ, καρμίνες (Ε 120) σε ορισμένες κατηγορίες τροφίμων και του παραρτήματος του κανονισμού (ΕΕ) αριθ. 231/2012 όσον αφορά τις προδιαγραφές για τις ριβοφλαβίνες (E 101) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 14, Εκτιμώντας τα ακόλουθα: (1) Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα, και καθορίζει τους όρους χρήσης τους. (2) Ο κανονισμός (ΕΕ) αριθ. 231/2012 της Επιτροπής (2) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008. (3) Ο ενωσιακός κατάλογος προσθέτων τροφίμων και οι προδιαγραφές είναι δυνατόν να επικαιροποιούνται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, είτε με πρωτοβουλία της Επιτροπής είτε ύστερα από αίτηση (3). (4) Η Ευρωπαϊκή Αρχή για την Ασφάλεια των Τροφίμων (στο εξής: «η Αρχή»), στη γνώμη της (4), της 22ας Μαΐου 2008, συνέστησε τη μείωση του ανεκτού ορίου εβδομαδιαίας πρόσληψης (ΑΟΕΠ) για το αργίλιο σε 1 mg/kg σωματικού βάρους ανά εβδομάδα. Επιπλέον, η Αρχή θεώρησε ότι γενικώς γινόταν υπέρβαση του αναθεωρημένου ΑΟΕΠ από καταναλωτές μεγάλων ποσοτήτων, ιδίως παιδιά, σε σημαντικό τμήμα της Ένωσης. Για να διασφαλιστεί ότι δεν γίνεται υπέρβαση του αναθεωρημένου ΑΟΕΠ, οι όροι χρήσης και τα επίπεδα χρήσης των προσθέτων τροφίμων που περιέχουν αργίλιο, μεταξύ των οποίων οι λάκες αργιλίου, τροποποιήθηκαν με τον κανονισμό (ΕΕ) αριθ. 380/2012 της Επιτροπής. (5) (5) Ο κανονισμός (ΕΕ) αριθ. 380/2012 προβλέπει ότι η χρήση λακών αργιλίου που παρασκευάζονται από τις χρωστικές που απαριθμούνται στον πίνακα 1 του μέρους Β του παραρτήματος II του κανονισμού (ΕΚ) αριθ. 1333/2008 επιτρέπεται έως την 31η Ιουλίου 2014. Από την 1η Αυγούστου 2014 επιτρέπονται μόνον οι λάκες αργιλίου που παρασκευάζονται από τις χρωστικές που απαριθμούνται στον πίνακα 3 του μέρους Α του παραρτήματος II του κανονισμού (ΕΚ) αριθ. 1333/2008 και μόνον στις κατηγορίες τροφίμων για τις οποίες προβλέπονται ρητώς στο μέρος Ε του εν λόγω παραρτήματος διατάξεις σχετικά με τα ανώτατα επιτρεπτά όρια αργιλίου προερχόμενου από λάκες. (6) Οι αιτήσεις για τη χορήγηση αδειών για τη χρήση λακών αργιλίου από ριβοφλαβίνες (E 101) και η επέκταση της χρήσης λακών αργιλίου από κοχενίλη, καρμινικό οξύ, καρμίνες (Ε 120) υποβλήθηκαν κατά τη διάρκεια του 2013 και διαβιβάστηκαν στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008. Κατά την εξέταση των αιτήσεων, δόθηκε ιδιαίτερη προσοχή στην πιθανή έκθεση σε αργίλιο για να μη γίνεται παράβαση του κανονισμού (ΕΕ) αριθ. 380/2012. (7) Στις λάκες αργιλίου από χρωστικές ύλες η χρωστική καθίσταται αδιάλυτη και λειτουργεί διαφορετικά από ό,τι η ισοδύναμή της χρωστική (π.χ. παρουσιάζει βελτιωμένη διαύγεια, καλύτερο pH και μεγαλύτερη θερμική σταθερότητα, εμποδίζει τη διάχυση των χρωμάτων και επιτρέπει διαφορετικές αποχρώσεις των χρωμάτων βαφής), πράγμα το οποίο καθιστά τη λάκα κατάλληλη για ορισμένες ειδικές τεχνικές εφαρμογές. (8) Η χορήγηση άδειας για τη χρήση λακών αργιλίου από ριβοφλαβίνες παρέχει μια εναλλακτική για τις λάκες αργιλίου από άλλες κίτρινες χρωστικές σε τρόφιμα στα οποία επιτρέπεται η χρήση λακών αργιλίου. Τα επίπεδα χρήσης που ζητήθηκαν για τις λάκες αργιλίου από κοχενίλη, καρμινικό οξύ, καρμίνες είναι χαμηλά και η επέκταση της χρήσης τους αφορά είτε προϊόντα με περιορισμένο αγοραστικό κοινό είτε προϊόντα τα οποία δεν καταναλώνονται από παιδιά. Απαιτείται υψηλότερο επίπεδο χρήσης για τα παστεριωμένα αυγά ψαριών λόγω της θερμικής κατεργασίας που αποσκοπεί στην εγγύηση σταθερού χρώματος καθ' όλη τη διάρκεια της διατήρησης του προϊόντος. Δεν αναμένεται ότι η χορήγηση άδειας για τις λάκες αργιλίου από ριβοφλαβίνες και η επέκταση της χρήσης λακών αργιλίου από κοχενίλη, καρμινικό οξύ, καρμίνες θα έχουν σημαντικό αντίκτυπο στη συνολική έκθεση στο αργίλιο. (9) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Αρχής για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η χορήγηση άδειας για τις λάκες αργιλίου από ριβοφλαβίνες και η επέκταση της χρήσης λακών αργιλίου από κοχενίλη, καρμινικό οξύ, καρμίνες αποτελεί επικαιροποίηση του εν λόγω καταλόγου που δεν πρόκειται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Αρχής. (10) Το παράρτημα του κανονισμού (ΕΕ) αριθ. 231/2012 προβλέπει ότι επιτρέπεται η χρήση χρωστικών υλών υπό μορφή λακών αργιλίου μόνο όταν αυτό αναφέρεται ρητά. Ως εκ τούτου, η χορήγηση άδειας για τις λάκες αργιλίου από ριβοφλαβίνες (Ε 101) απαιτεί τροποποίηση των προδιαγραφών για το εν λόγω πρόσθετο τροφίμων που προβλέπονται στο παράρτημα του κανονισμού (ΕΕ) αριθ. 231/2012 όσον αφορά τη χρήση λακών αργιλίου από χρωστικές ύλες. (11) Ως εκ τούτου, το παράρτημα II του κανονισμού (ΕΚ) αριθ. 1333/2008 και το παράρτημα του κανονισμού (ΕΕ) αριθ. 231/2012 θα πρέπει να τροποποιηθούν αναλόγως. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα I του παρόντος κανονισμού. Άρθρο 2 Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα II του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25ης Αυγούστου 2014.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2735
1268
6052

EuroVoc IDs (Expanded): 13
2735
1268
6052

Dataset Source: meu

Split: test